L’Agrupació Musical Los Silos celebra el seu concert de Nadal col·laborant amb el banc d’aliments de Kanguros_LV
2025-07-24

Sempre és un dels concerts més esperat de l’any, per les sorpreses que preparen, pel divertit que el fan i per les dates en les quals es realitza. I, enguany, ho serà encara més si cap, ja que l’Agrupació Musical Los Silos va a col·laborar d’una manera molt activa amb el Banc d’Aliments de Kanguros_Lv.

El tradicional concert de Nadal de l’entitat burjassotera tindrà lloc diumenge que ve 20 de desembre a les 11.30 hores en el Centre Cultural Tívoli i enguany és solidari amb els qui més ho necessiten, ja que, en col·laboració amb el Banc d’Aliments Kanguros_LV, l’entrada serà un quilo d’aliments no peribles.

Tant des de Kanguros com des de l’Agrupació animen els veïns i les veïnes de Burjassot a passar-se pel Tívoli i ser solidaris a l’una que gaudeixen d’un dels millors concerts de l’any de l’Agrupació.

A més, totes aquelles persones que així ho desitgen podran donar el seu donatiu per al caldo solidari, una altra acció de Kanguros que té com a objectiu que en aquestes dates, les famílies també puguen gaudir d’aquest típic plat nadalenc per als valencians. Així, es podrà adquirir, amb el citat donatiu, una cullera solidària i tot el recaptat serà destinat a la preparació dels caldos.